

**Αθήνα, 4 Σεπτεμβρίου 2025**

**ΕΠΙΚΑΙΡΗ ΕΡΩΤΗΣΗ**

**Προς τον Υπουργό Αγροτικής Ανάπτυξης και Τροφίμων**

**Θέμα: «Απροστάτευτοι οι κτηνοτρόφοι της Δυτικής Μακεδονίας από την εξάπλωση της ευλογιάς».**

Οι κτηνοτρόφοι της χώρας βρίσκονται αντιμέτωποι το τελευταίο διάστημα με την εξάπλωση της ευλογιάς στα αιγοπρόβατα που έχει ως συνέπεια ανεπανόρθωτες ζημιές στον συγκεκριμένο παραγωγικό τομέα. Ενδεικτικά, έχουν παρθεί μέτρα που περιλαμβάνουν: θανάτωση εκατοντάδων χιλιάδων ζώων, αποκλεισμούς περιοχών και κτηνοτροφικών ζωνών, υποχρεωτικούς σταβλισμούς ακόμα και για κοπάδια που προσέφευγαν αναγκαστικά σε ελεύθερη βόσκηση, αναστολή λειτουργίας σφαγείων, όπως και διακοπή περισυλλογής γαλακτοκομικών προϊόντων, απαγόρευση μετακινήσεων και αγοραπωλησιών ζώων και ζωοτροφών. Συνοπτικά, εδραιώνεται μια ακραία κατάσταση που οδηγεί στην οικονομική, κοινωνική και επαγγελματική πανωλεθρία των κτηνοτρόφων όλης της Ελλάδας.

Την ώρα που το σύνολο της χώρας βρίσκεται αντιμέτωπο με την εξάπλωση του φαινομένου, πληθαίνουν οι φωνές των αγροτών αλλά κι επιστημόνων και θεσμικών φορέων ότι τα μέτρα για την αποτροπή της εξάπλωσης της ασθένειας αλλά και την ανακούφιση των κτηνοτρόφων είναι ισχνά και ατελέσφορα.

Στην Δυτική Μακεδονία, μια περιοχή με σημαντική κτηνοτροφική παρουσία και προϊόντα υψηλής ποιότητας, έχουν διαπιστωθεί προσώρας μόνο δύο κρούσματα, που οδήγησαν στην εφαρμογή περιοριστικών μέτρων και παρεμβάσεων βιοασφάλειας. Ωστόσο, εγείρονται αγωνιώδη ερωτήματα από τους κτηνοτρόφους της περιοχής, με ιδιαίτερη έμφαση στην αποφυγή εμβολιασμού των αιγοπροβάτων, μέτρο το οποίο δεν αξιοποιείται από τις αρμόδιες υπηρεσίες, παρά το γεγονός ότι είναι συχνή ευρωπαϊκή πρακτική, με εγγυημένα αποτελέσματα. Παράλληλα, τίθενται, ευρύτερα, αλλά και ειδικότερα, πλείστα ερωτήματα για την καταγραφή του προβλήματος (με απροσδιόριστο αριθμό πληττόμενων αιγοπροβάτων), την ενημέρωση των αγροτών, τις υγειονομικές ζώνες, τις ελλείψεις στον μηχανισμό ελέγχου και τις –υποστελεχωμένες- κτηνιατρικές υπηρεσίες, τον τρόπο απόρριψης του γάλακτος και τις απολυμαντικές πρακτικές, τις αποζημιώσεις από την καταστροφή των ζωοτροφών, και των ζημιών από τον υποχρεωτικό σταβλισμό την ώρα που δεν υπάρχουν διαθέσιμες, ελεγμένες ζωοτροφές στην αγορά.

Αναφορικά με την οικονομική στήριξη, τα μέτρα που έχει ανακοινώσει η κυβέρνηση, θεωρούνται από τη συντριπτική πλειοψηφία ως ελλιπέστατα, χωρίς προσώρας να έχει ανακοινωθεί εξαγγελία για ουσιαστικότερες παρεμβάσεις, ενώ δεν έχουν αξιοποιηθεί τα διαθέσιμα ενωσιακά εργαλεία για την στήριξη του κλάδου, την ώρα που η περιοχή μας πλήττεται επιπλέον από γενικευμένη υποβάθμιση, ελέω της πρόχειρης και βίαιης απολιγνιτοποίησης.

**Επειδή** οι κτηνοτρόφοι της Δυτικής Μακεδονίας υφίστανται, σωρευτικά, πολλαπλά προβλήματα βιωσιμότητας και προοπτικής, με την ευλογιά να απειλεί να δώσει το τελειωτικό χτύπημα στον κλάδο,

**Ερωτάται ο κ. Υπουργός:**

1. **Τι απαντήσεις δίνει στις αιτιάσεις των αγροτών σχετικά με την καταγραφή, τον εμβολιασμό, τις υγειονομικές ζώνες, τις ελλείψεις και τις καθυστερήσεις στην αντιμετώπιση του φαινομένου;**
2. **Σε ποιες ενέργειες θα προβεί για την άμεση και ουσιαστική ενίσχυση των κτηνοτρόφων, δεδομένης και της διαθεσιμότητας των ευρωπαϊκών μηχανισμών να καλύψουν τις εθνικές απαιτήσεις;**

**Η ερωτώσα Βουλευτής**

**Βέττα Καλλιόπη**